Blouligbrigades 'roekeloos, gevaarlik' | Maroela Media
Blouligbrigades (Foto: Pixabay)
Die Automobiel-Assosiasie (AA) gaan die ministers van polisie en vervoer nader om 'n ogie te hou oor roekelose hoëspoed blouligbrigades wat 'n gevaar vir ander padverbruikers inhou.
Volgens die vereniging is daar bewyse dat die bestuurders van die blouligbrigades aggressief teenoor ander padgebruikers is, dat hulle ver bo die toepaslike spoedgrense jaag, dat hulle gevaarlik in en uit die verkeer swaai en dat hulle ander padgebruikers minag.
"Die skuld is egter nie net die bestuurders s'n nie, hul passasiers moet net soveel blaam dra," sê die AA in 'n verklaring.
Artikel 58(3) van die Nasionale Padverkeerswet laat bestuurders van noodvoertuie toe om die aanwysings van 'n padverkeersteken wat op die voorgeskrewe wyse vertoon word, te verontagsaam. Dit sluit verkeersbeamptes en polisiebeamptes in. Regulasie 176 van die wet bepaal ook dat bestuurders op die pad veronderstel is om ryvoorrang te gee aan 'n voertuig wat 'n blou lig vertoon.
Die AA wys daarop dat enige bestuurder wat roekeloos bestuur of onverskillig is oor die veiligheid van ander gebruikers op die pad, aanspreeklik gehou kan word vir nalatigheid. "Dit is omdat hulle 'n bedreiging vir eiendom of 'n ander persoon inhou.
"Ons begryp dat hierdie regulasie bedoel is om noodgevalle te hanteer en om owerhede die padruimte te gee wat hulle nodig het, maar om hulle op hierdie wetgewing te beroep om BBP's teen hoë spoed te vervoer, met 'n totale verontagsaming van verkeerswette, is nie net onaanvaarbaar nie, maar ook gevaarlik. Padgebruikers moenie van die pad af geboelie of gedwing word om ryvoorrang te gee wanneer dit nie veilig is om dit te doen nie. Die wet beskerm eerstens die veiligheid van die padgebruiker."
Die vereniging sê sulke gedrag ontken enige pogings deur die regering om die land se hoë jaarlikse padsterftes hok te slaan. "Dit dui daarop dat indien blouligbrigades toegelaat word om voort te gaan om ongekontroleerd en buite beheer op te tree, die regering nie moreel in die posisie is om oor die nasionale padveiligheidskrisis in Suid-Afrika te praat nie.
"As politici praat oor padveiligheid, en die behoefte om die bloedbad op die land se paaie doeltreffend te hanteer, moet hulle ook die reëls gehoorsaam en hul bestuurders opdrag gee om dieselfde te doen. Wanneer blouligbrigades spoedgrense oorskry en roekeloos op die paaie ry, kom die boodskap sterk deur dat reëls nie op hulle van toepassing is nie en die veiligheid van ander padgebruikers nie vir hulle saak maak nie."
Ek kan nie meer onthou maar het NP ministers ook met blou lugte rondgejaag, of was dit net die NP president en onder president?
Hoekom is Mbalula so stil?! Klomp patete.
Ek was die afgelope Sondag 'n "slagoffer" van so 'n blouligbende in Pretoria. Ek wou regs draai maar het hulle sien kom en het gestop en gewag. Tog het die voorste cowboy aggressief op my afgejaag met sy motorfiets en my geblok terwyl sy 1 miljoen desibel sirene oorverdowend aanhou skreeu. Ek was agterna sommer skuins omgekrap en het 'n dagdroom gehad waar hy gly op die nat pad en sy skedel teen my bakkie se voorkant vergruis, en nog een waar ek hom en sy motorfiets voor die konvooi instamp. Teen die spoed waarteen hulle gery het sou enige… Lees meer »
Mens waag nie om in die regter baan te ry as die manne van agter af kom nie. Wat maak hulle so spesiaal?
Ek geniet dit terdeë om die bloulig konfooie op die pad te "ontwrig". Daar is geen wet wat my verplig om plek te maak sodat hulle moet verbykom nie. Die uitdrukking op die gesigte is "priceless" wanneer hulle agterkom dat jou voertuig tussen die konfooi inbeweeg het.